## Zakon o izmjenama i dopunama Zakona o osiguranju

### NN 116/1999 (5.11.1999.), Zakon o izmjenama i dopunama Zakona o osiguranju

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O OSIGURANJU**

Proglašavam Zakon o izmjenama i dopunama Zakona o osiguranju, koji je
donio Zastupnički dom Hrvatskoga državnog sabora na sjednici 22. listopada
1999.

Broj: 01-081-99-1740/2
Zagreb, 27. listopada 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O OSIGURANJU**

Članak 1.

U Zakonu o osiguranju ("Narodne novine", br. 9/94., 20/97. i 46/97.
- pročišćeni tekst) u članku 4. iza stavka 1. dodaje se stavak 2. koji
glasi:

"Poslove osiguranja mogu obavljati i podružnice stranih društava za
osiguranje koje su registrirane u Republici Hrvat-skoj."

Članak 2.

U članku 5. stavak 1. mijenja se i glasi:

"Društvo za osiguranje može obavljati poslove ili životnih ili neživotnih
osiguranja ili poslove reosiguranja."

Stavak 4. briše se.

Stavak 5. koji postaje stavak 4. mijenja se i glasi:

"Za obavljanje poslova reosiguranja ne može se osnovati vlastito društvo
za osiguranje i društvo za uzajamno osiguranje."

Članak 3.

U članku 6. točka na kraju stavka 2. zamjenjuje se zarezom i dodaju
se riječi: "i podružnica stranih društava za osiguranje koje su registrirane
u Republici Hrvatskoj."

U stavku 3. riječ: "inozemnog" zamjenjuje se riječju: "stranog".

Članak 4.

U članku 7. stavku 2. iza riječi: "u zemlji" dodaju se riječi: "ili
u inozemstvu".

Stavak 3. briše se.

Članak 5.

Članak 8. mijenja se i glasi:

"Izdavanje odobrenja za rad društva za osiguranje i podružnici stranog
društva za osiguranje te nadzor da li društvo i podružnica posluju sukladno
ovom Zakonu i drugim propisima obavlja Direkcija za nadzor društava za
osiguranje."

Članak 6.

U članku 12. u točki 1. brojka: "8.000.000,00" zamjenjuje se brojkom:
"15.000.000,00", u točki 2. brojka: "4.000.000,00" zamjenjuje se brojkom:
"6.000.000,00", u točki 3. brojka: "12.000.000,00" zamjenjuje se brojkom:
"18.000.000,00", a u točki 4. brojka: "12.000.000,00" zamjenjuje se brojkom:
"18.000.000,00".

Članak 7.

U članku 13. stavku 3. na kraju podstavka 3. zarez se briše i dodaju
se riječi: "i mišljenje ovlaštenog aktuara o tim aktima,".

Članak 8.

U članku 15. stavku 1. riječi: "60 dana" zamjenjuju se riječima: "šest
mjeseci".

U stavku 3. podstavku 2. riječi: "stavka 2. i 3." brišu se.

Članak 9.

U članku 16. stavak 3. mijenja se i glasi:

"Pod stručnom osposobljenošću smatra se visoka stručna sprema te najmanje
trogodišnje iskustvo na obavljanju vodećih poslova osiguranja ili financijskih
poslova u sličnoj djelatnosti, odnosno viša stručna sprema i najmanje petogodišnje
radno iskustvo na obavljanju vodećih poslova u društvu za osiguranje što
se dokazuju uspješnim polaganjem stručnog ispita čiji sadržaj i rokove
propisuje ministar financija. Ujedno potrebno je ispunjavati i posebne
uvjete koje propiše ministar financija u svezi stručnog usmjerenja, poznavanja
hrvatskog jezika i propisa Republike Hrvatske."

Iza stavka 3. dodaju se stavci 4., 5. i 6. koji glase:

"Osoba predložena za imenovanje za predsjednika uprave osiguravajućeg
društva mora Direkciji za nadzor društava za osiguranje osobno prikazati
i u pisanom obliku dostaviti svoj program razvoja društva za osiguranje
i način ostvarenja tog programa.

Svi članovi uprave moraju biti zaposleni u društvu za osiguranje u punom
radnom vremenu.

Na prijedlog Direkcije za nadzor društava za osiguranje, ministar financija
može oduzeti suglasnost iz stavka 1. ovoga članka predsjedniku ili pojedinom
članu uprave, ako društvo posluje protivno odredbama ovoga Zakona, ili
propisima donesenim na temelju ovoga Zakona ili protivno aktima društva."

Članak 10.

U članku 24. stavku 1. riječi: "60 dana" zamjenjuju se riječima: "šest
mjeseci".

Članak 11.

Iza članka 31. dodaje se novi podnaslov i novi članci 31a., 31b. i 31c.
koji glase:

*"6. Podružnica stranog društva za osiguranje*

Članak 31a.

Strano društvo za osiguranje koje u zemlji svojega sjedišta ima odobrenje
za obavljanje poslova osiguranja, odnosno poslova reosiguranja, može u
Republici Hrvatskoj osnovati podružnicu pod uvjetom uzajamnosti.

Iznimno od odredbe stavka 1. ovoga članka uvjet uzajamnosti se ne odnosi
na strana društva za osiguranje koja imaju sjedište u zemljama članicama
Svjetske trgovinske organizacije.

Odobrenje za rad podružnice stranog društva za osiguranje izdaje Direkcija
za nadzor društava za osiguranje na temelju zahtjeva stranog društva osnivača
podružnice.

Strano društvo za osiguranje dužno je uz zahtjev dostaviti:

- izvješće o svom poslovanju za posljednje tri godine poslo-vanja,

- izvješće o obavljenoj reviziji financijskih izvješća za prethodnu
poslovnu godinu,

- mišljenje institucije za nadzor zemlje sjedišta stranog društva o
njegovom poslovanju kao i dozvolu za osnivanje podružnice, ako je prema
propisima te zemlje potrebna, ili potvrdu da takvo odobrenje nije potrebno
te potvrdu iste institucije za koje vrste osiguranja strano društvo ima
odobrenje,

- poslovni plan podružnice za naredne tri godine poslovanja koje će
između ostalog sadržavati detaljan opis poslova osiguranja, odnosno reosiguranja,
koje će podružnica obavljati, očekivani premijski prihod, očekivane izdatke
za osigurane slučajeve i procjenu troškova za osnivanje podružnice, uprave
i mreže zastupnika,

- opće i posebne uvjete osiguranja i cjenike premija potvrđene od ovlaštenog
aktuara za sve vrste osiguranja koje podružnica namjerava obavljati,

- dokaz da su osigurana novčana sredstva za pokriće osnivačkih i drugih
troškova početka rada podružnice i uplaćena sredstva najmanje u iznosu
određenom člankom 12. ovoga Zakona, a koja služe kao pričuve sigurnosti
za podmirenje obveza podružnice,

- ovjerenu izjavu stranog društva da preuzima odgovornost za sve obveze
koje nastanu u Republici Hrvatskoj u svezi s radom podružnice,

- imena osoba koje će voditi podružnicu i podatke o njihovoj stručnoj
spremi i radnom iskustvu,

- izjavu stranog društva da će u podružnici zaposliti najmanje dvije
osobe koje imaju prebivalište ili boravište u Republici Hrvatskoj, od kojih
najmanje jedna poznaje hrvatski jezik i imaju ovlast osnivača za vođenje
poslova u podružnici, upravljanje podružnicom i zastupanje stranog društva
u poslovima koje osnivač obavlja preko podružnice.

Direkcija za nadzor društava za osiguranje će najkasnije u roku od šest
mjeseci od dana podnošenja zahtjeva i dokumentacije iz stavka 4. ovoga
članka ili njegove dopune odlučiti o zahtjevu.

Rješenje iz stavka 5. ovoga članka je konačno i protiv njega se može
pokrenuti upravni spor.

Članak 31b.

Direkcija za nadzor društava za osiguranje uskratit će stranom društvu
za osiguranje izdavanje odobrenja za rad podružnice ili ako je ono već
izdano, oduzet će ga ako je institucija nadležna za nadzor društava za
osiguranje u zemlji sjedišta stranog društva oduzela odobrenje za rad tom
društvu.

Direkcija za nadzor društva za osiguranje oduzet će odobrenje za obavljanje
poslova osiguranja, odnosno reosiguranja, podružnici ako ne započne radom
u roku od tri mjeseca od dana izdavanja odobrenja ili ako se naknadno utvrdi
da je odobrenje izdano navođenjem neistinitih podataka te u ostalim slučajevima
predviđenim ovim Zakonom koji se odnose na društva za osiguranje.

Rješenje iz stavaka 1. i 2. ovoga članka je konačno i protiv njega se
može pokrenuti upravni spor.

Članak 31c.

Podružnica stranog društva za osiguranje u pravnom prometu s trećim
osobama u Republici Hrvatskoj može obavljati poslove osiguranja odnosno
reosiguranja u skladu s ovlaštenjima društva osnivača i odobrenjem Direkcije
za nadzor i uz odgovornost osnivača za sve obveze koje nastanu u Republici
Hrvatskoj u svezi s radom podružnice.

Na podružnicu stranog društva za osiguranje na odgovarajući način se
primjenjuju odredbe ovoga Zakona i drugi propisi Re-publike Hrvatske koji
se odnose na domaće društvo za osiguranje."

Članak 12.

U članku 38. stavku 3. riječi u zagradi: "mirovinsko osiguranje", brišu
se.

Članak 13.

U članku 51. u stavku 3. riječ: "i" zamjenjuje se zarezom, a iza riječi:
"za vlastite dionice u vlasništvu društva" dodaju se riječi: "i nematerijalnu
imovinu".

Članak 14.

U članku 52. stavku 1. pod a) i b) riječi: "tehničke premije" zamjenjuju
se riječima: "zaračunate bruto premije", a iza riječi: "ali najviše do
15%", dodaju se riječi: "a za životna osiguranja kod kojih ugovaratelj
snosi rizik ulaganja najmanje 1% od tehničke pričuve za naknade osigurane
ugovorom o osiguranju koje su direktno vezane za vrijednosti ulaganja,".

Članak 15.

Članak 55. mijenja se i glasi:

"Društvo za osiguranje dužno je ulagati sredstva u Republici Hrvatskoj,
uzimajući u obzir vrste poslova osiguranja koje obavlja, s time da je zajamčena
sigurnost, isplativost te odgovarajuća raznovrsnost ulaganja.

Sredstva jamstvenog kapitala i tehničkih pričuva umanjenih za sredstva
matematičke pričuve životnih osiguranja i drugih osiguranja za koja se
obračunava matematička pričuva čine ras-položiva sredstva za ulaganje.

Društvo za osiguranje može sredstva iz stavka 2. ovoga članka ulagati
samo u sljedeće namjene:

1. vrijednosne papire kojih je izdavatelj Republika Hrvatska ili Hrvatska
narodna banka,

2. obveznice i druge dužničke vrijednosne papire kojima se trguje na
organiziranom tržištu vrijednosnih papira u Republici Hrvatskoj,

3. dionice i druge vrijednosne papire s promjenjivim prihodom kojima
se trguje na organiziranom tržištu vrijednosnih papira u Republici Hrvatskoj,
(ne obuhvaća namjene iz točke 4. ovoga stavka),

4. udjele i dionice investicijskih fondova koji svoju imovinu ulažu
u vrijednosne papire i depozite banaka s namjerom disperzije i ograničenja
rizika ulaganja,

5. udjele i vrijednosne papire kojima se ne trguje na organiziranom
tržištu vrijednosnih papira, (ne obuhvaća namjene iz točke 4. ovoga stavka),

6. zajmove osigurane založnim pravom ili prijenosom vlasništva na nekretnini,
ako je založno pravo ili prijenos vlasništva upisano u zemljišnoj knjizi
u Republici Hrvatskoj te ako visina ulaganja nije viša od 60% vrijednosti
nekretnine utvrđene na temelju procjene ovlaštenog procjenitelja,

7. depozite i kredite bankama sa sjedištem u Republici Hrvatskoj,

8. ostale zajmove koji su osigurani garancijom banaka ili vrijednosnim
papirima iz točke 1. i 2. ovoga stavka,

9. depozite kod preuzetog poslovanja osiguranja u reosiguranje (depoziti
kod cedenta),

10. zemljišta i građevinske objekte u Republici Hrvatskoj.

Vrijednost pojedinih vrsta ulaganja iz stavka 3. ovoga članka ne smije
prelaziti sljedeće postotke stanja raspoloživih sredstava za ulaganja:

1. u vrijednosne papire iz točke 2. do 15%, a najviše do 2% stanja raspoloživih
sredstava za ulaganje u vrijednosne papire istog izdavatelja,

2. u vrijednosne papire iz točke 3. do 10%, a najviše do 2% stanja raspoloživih
sredstava za ulaganje u vrijednosne papire istog izdavatelja,

3. ulaganja za namjene iz točke 4. do 10%, a najviše do 2% stanja raspoloživih
sredstava za ulaganje istog investicijskog fonda,

4. u udjele i vrijednosne papire iz točke 5. do 5%, a najviše do 1%
raspoloživih sredstava za ulaganje u udjele i vrijednosne papire istog
izdavatelja,

5. u zajmove iz točke 6. do 10%, a najviše do 2% stanja raspoloživih
sredstava za ulaganja istom zajmoprimcu,

6. u depozite i kredite iz točke 7. do 50%, a najviše do 10% stanja
raspoloživih sredstava za ulaganje u istoj banci,

7. u zajmove iz točke 8. do 10%, a najviše do 2% stanja raspoloživih
sredstava za ulaganje istom zajmoprimcu,

8. u depozite iz točke 9. do 10% stanja raspoloživih sredstava za ulaganje,

9. u zemljišta i građevinske objekte iz točke 10. do 30% stanja raspoloživih
sredstava za ulaganje."

Članak 16.

Iza članka 55. dodaju se članci 55a. i 55b. koji glase:

"Članak 55a.

Sredstva matematičke pričuve životnih osiguranja i drugih osiguranja
za koja se obračunava matematička pričuva društvo za osiguranje može ulagati
samo u sljedeće namjene:

1. vrijednosne papire kojih je izdavatelj Republika Hrvatska ili Hrvatska
narodna banka ili Hrvatska banka za obnovu i razvitak,

2. vrijednosne papire za isplatu kojih jamči Republika Hr-vatska,

3. depozite i kredite bankama sa sjedištem u Republici Hr-vatskoj,

4. zajmove osiguranicima životnih osiguranja do visine otkupne vrijednosti
police osiguranja,

5. u nekretnine sa stalnim prihodima.

Vrijednost pojedinih ulaganja iz stavka 1. ovoga članka ne smije prelaziti
sljedeće postotke od stanja matematičke pričuve životnih osiguranja:

1. u vrijednosne papire iz točke 2. do 30% stanja mate-matičke pričuve,

2. u depozite i kredite bankama iz točke 3. do 50%, a najviše do 10%
stanja matematičke pričuve u istoj banci,

3. u zajmove osiguranicima životnih osiguranja iz točke 4. do 30% stanja
matematičke pričuve,

4. u nekretnine iz točke 5. do 20% stanja matematičke pričuve.

Društvo za osiguranje je obvezno 50% stanja matematičke pričuve uložiti
u vrijednosne papire iz točke 1. stavka 1. ovoga članka.

Članak 55b.

Direkcija za nadzor društva za osiguranje može društvu za osiguranje
odnosno društvu za reosiguranje dozvoliti ulaganje u namjene i u visini
koje nisu predviđene ili za koje nisu ispunjeni uvjeti iz članka 55. i
55a. ovoga Zakona, ako takvo ulaganje ne ugrožava interese osiguranika.

Iznimno od odredbi stavka 1. članka 55. Direkcija za nadzor društava
za osiguranje može društvu koje obavlja poslove reosiguranja dozvoliti
ulaganje sredstava u inozemstvu, ako je takvo ulaganje sukladno propisima
o deviznom poslovanju.

Odredbe članka 55. i 55a. ovoga Zakona koje se odnose na ograničenje
namjene i visine ulaganja ne odnose se na ulaganja za račun i rizik vlasnika
polica životnog osiguranja.

Depoziti u bankama kojima se može svakodnevno raspolagati bez obzira
da li donose kamate ili ne, ne smatraju se ulaganjima, a društvo za osiguranje
ih je obvezno držati samo u optimalnom iznosu potrebnom za podmirenje tekućih
obaveza.

Uz prethodnu suglasnost Direkcije za nadzor društava za osiguranje,
društvo za osiguranje može se zaduživati, odnosno uzimati zajmove, kredite,
izdavati dužničke vrijednosne papire i to samo u svrhu premošćivanja likvidnosti
za podmirenje dos-pjelih obveza prema korisnicima osiguranja sukladno ugovoru
o osiguranju."

Članak 17.

U članku 56. stavku 5. riječ: "fakturirane premije" zamjenjuju se riječima:
"zaračunate bruto premije".

Članak 18.

U članku 61. stavku 1. iza riječi: "članka 55" dodaju se riječi: "i
55a."

Članak 19.

U članku 62. dodaje se stavak 3. koji glasi:

"Uz godišnje izvješće o poslovanju društvo za osiguranje je dužno Direkciji
za nadzor društava za osiguranje dostaviti revizorsko izvješće koje obvezno
mora sadržavati i detaljni pregled namjene i strukture ulaganja te mišljenje
revizora o primjeni članka 55., 55a. i 55b. ovoga Zakona."

Članak 20.

Članak 63. mijenja se i glasi:

"Društvo za osiguranje dužno je Direkciji za nadzor društava za osiguranje
dostavljati izvješća i podatke u obliku, na način i u rokovima kako to
odredi Direkcija, kao i bilo koji drugi zatraženi dokument potreban za
obavljanje nadzora."

Članak 21.

U članku 76. iza stavka 3. dodaju se novi stavci 4. i 5. koji glase:

"Direkcija za nadzor društava za osiguranje može samostalno donijeti
zajedničke uvjete i premijski sustav s jedinstvenim osnovicama dijela premije
za naknadu štete, ako na temelju poslovanja društava koja provode ove vrste
osiguranja ocijeni da je neophodno donošenje novih, odnosno izmjene i dopune
postojećih, ili ako se oni ne donesu na način i po postupku iz stavka 2.
ovoga članka."

Ukoliko društvo za osiguranje koje obavlja poslove obveznog osiguranja
vlasnika, odnosno korisnika motornih vozila od odgovornosti za štete trećim
osobama, ne primjenjuje odredbe zajedničkih uvjeta i temeljnoga premijskog
sustava iz ovog članka, Direkcija za nadzor društava za osiguranje mu može
privremeno ili trajno zabraniti odnosno oduzeti odobrenje za obavljanje
te vrste osiguranja. Privremena zabrana ne može biti kraća od godine dana
od dana donošenja rješenja o zabrani."

Dosadašnji stavak 4. postaje stavak 6.

Članak 22.

U članku 107. stavku 2. iza riječi: "obavijesti" briše se točka i dodaju
riječi: "uz uvjete koje propiše Hrvatski ured za osiguranje.".

Stavci 3., 4. i 5. brišu se.

Dosadašnji stavci 6., 7. i 8. postaju stavci 3., 4. i 5.

Članak 23.

U članku 108. stavku 1. brojka: "20.000,00" zamjenjuje se brojkom: "50.000,00",
a brojka "200.000,00" zamjenjuje se brojkom: "500.000,00".

U stavku 1. točka 1. mijenja se i glasi:

"1. ako ulaže raspoloživa sredstva za ulaganje ili sredstva matematičke
pričuve životnih osiguranja i drugih osiguranja za koja se obračunava matematička
pričuva u namjene koje nisu određene člankom 55. i 55a. ovoga Zakona ili
ulaže u pojedine namjene više nego je to određeno tim člancima,".

Iza točke 1. dodaje se nova točka 2. koja glasi:

"2. ako se zaduži bez prethodne suglasnosti Direkcije za nadzor društava
za osiguranje (članak 55b.),".

Dosadašnje točke 2. do 7. postaju točke 3. do 8.

Dosadašnja točka 8. koja postaje točka 9. mijenja se i glasi:

"9. ako ne dostavi izvješće ili podatke u obliku, na način ili u roku
kako to odredi Direkcija za nadzor društava za osiguranje ili bilo koji
zatraženi dokument koji je potreban za obavljanje nadzora (članak 63.),".

Dosadašnje točke 9. i 10. postaju točke 10. i 11.

U stavku 2. brojka: "1.000,00" zamjenjuje se brojkom: "5.000,00", a
brojka: "12.000,00" zamjenjuje se brojkom: "20.000,00".

Članak 24.

U članku 109. brojka: "200,00" zamjenjuje se brojkom: "2.000,00", a
brojka: "4.000,00" zamjenjuje se brojkom: 10.000,00".

Članak 25.

Društva za osiguranje koja su prema odredbama Zakona o osiguranju ("Narodne
novine", br. 9/94., 20/97. i 46/97. - pročišćeni tekst) obavljala poslove
mirovinskog osiguranja, mogu nastaviti obavljati ove poslove, uz obvezu
da svoju organizaciju i poslovanje, usklade s odredbama Zakona o mirovinskim
osiguravajućim društvima i isplati mirovina na temelju individualne kapitalizirane
štednje i Zakona o obveznim i dobrovoljnim mirovinskim fondovima, do 31.
prosinca 2000.

Članak 26.

Društva za osiguranje koja su do dana stupanja na snagu ovoga Zakona
obavljala poslove i životnih i neživotnih osiguranja mogu nastaviti obavljati
te poslove, a društva za osiguranje koja su pored poslova osiguranja obavljala
i poslove reosiguranja dužna su u roku od godine dana uskladiti svoju djelatnost
s odredbama članka 2. ovoga Zakona.

Članak 27.

Društva za osiguranje osnovana do dana stupanja na snagu ovoga Zakona
dužna su uskladiti visinu temeljnog kapitala iz članka 6. ovoga Zakona
u roku od dvije godine od dana njegova stupanja na snagu.

Članak 28.

Društvo za osiguranje dužno je uskladiti svoje poslovanje sukladno odredbi
članaka 15. i 16. ovoga Zakona u roku od dvije godine od dana njegova stupanja
na snagu.

Od dana stupanja na snagu ovoga Zakona društvo za osiguranje smije ulagati
raspoloživa sredstva za ulaganje i sredstva matematičke pričuve životnih
osiguranja i drugih osiguranja za koje se obračunava matematička pričuva
samo u namjene i u visini određenim člankom 15. i 16. ovoga Zakona.

Odredba stavka 1. ovoga članka ne odnosi se na ulaganja na temelju ugovora
sklopljenih do dana stupanja na snagu ovoga Zakona po kojima je ugovoren
rok povrata uloženih sredstava nakon roka iz stavka 1. ovoga članka, ali
se rok povrata uloženih sredstava po tim ugovorima ne smije produžavati.

Članak 29.

Danom stupanja na snagu ovoga Zakona prestaje važiti Uredba o dopuni
Zakona o izmjenama i dopunama Zakona o osiguranju ("Narodne novine", br.
50/99.).

Članak 30.

Ovaj Zakon stupa na snagu osmoga dana od dana objave u "Narodnim novinama".

Klasa: 453-02/93-01/02
Zagreb, 22. listopada 1999.

ZASTUPNIČKI DOM

HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 116/1999-1856